|  |
| --- |
| Awdurdod Parc Cenedlaethol Arfordir Penfro |
| Cynllun Cyhoeddi |
|  |



|  |
| --- |
| Mehefin 2013 |

**Cyflwyniad**

Mae Awdurdod Parc Cenedlaethol Arfordir Penfro (“yr Awdurdod”) wedi cynhyrchu’r Cynllun hwn o dan ddarpariaethau Deddf Rhyddid Gwybodaeth 2001 (“y Ddeddf”) a dderbyniodd Gydsyniad Brenhinol ar y 30ain o Dachwedd 2000. Diben y Ddeddf yw hyrwyddo awdurdodau cyhoeddus i fod yn fwy agored. Mae Adran 19 o’r Ddeddf yn ei gwneud yn ofynnol i bob awdurdod cyhoeddus fabwysiadu a chynnal cynllun cyhoeddi sy’n nodi’r gwahanol ddosbarthiadau o wybodaeth a gedwir ganddo, y modd y mae’n bwriadu cyhoeddi’r wybodaeth honno, ac a yw’n bolisi i godi tâl am y wybodaeth honno neu beidio.

**Yr Awdurdod**

Sefydlwyd Awdurdod Parc Cenedlaethol Arfordir Penfro yn Awdurdod annibynnol ar y 1af o Ebrill 1996 o dan Ddeddf Amgylchedd 1995. Mae 18 o aelodau ar yr Awdurdod sy’n cynnwys 12 aelod etholedig o’r awdurdod unedol cyfansoddol a 6 aelod a benodir gan Lywodraeth Cymru. Mae’r Awdurdod yn cyflogi dros 120 o staff, ac mae’n cynnwys pedair prif adran - Cyfarwyddo, Darganfod, Cyflawni a Gwasanaethau Cynnal.

Dibenion yr Awdurdod yw:

* gwarchod a gwella prydferthwch naturiol, bywyd gwyllt a threftadaeth ddiwylliannol y Parc Cenedlaethol; a
* hyrwyddo cyfleoedd i’r cyhoedd ddeall a mwynhau rhinweddau arbennig yr ardaloedd hynny.

Mae’n ddyletswydd ar yr Awdurdod i hybu lles economaidd a chymdeithasol ei gymunedau lleol.

Hefyd yr Awdurdod yw’r awdurdod cynllunio lleol statudol ar gyfer yr ardal, ac mae’n gyfrifol am baratoi’r Cynllun Datblygu Lleol a phenderfynu ar geisiadau cynllunio.

**Cyfrifoldeb am y Cynllun**

Y Swyddog Rhyddid Gwybodaeth sy’n gyfrifol am y Cynllun a’i gynnal o ddydd i ddydd. Y manylion cysylltu yw:

Swyddog Rhyddid Gwybodaeth

Awdurdod Parc Cenedlaethol Arfordir Penfro

Parc Llanion

Doc Penfro

Sir Benfro

SA72 6DY

Ffôn: 0845 345 7275

E-bost: [info@pembrokeshirecoast.org.uk](mailto:info@pembrokeshirecoast.org.uk)

**Y Cynllun**

Nod y Cynllun yw bod yn llawlyfr cynhwysfawr i’r cyhoedd ar y wybodaeth sydd ar gael gan yr Awdurdod a’r modd y mae cael hyd i’r wybodaeth honno. Y dull a gymerwyd yw grwpio’r wybodaeth hon mewn “dosbarthiadau”. Cyhoeddir rhywfaint o’r wybodaeth fel dogfen neu ar wefan yr Awdurdod (www.pembrokeshirecoast.org.uk); bydd gwybodaeth arall ar gael dim ond gwneud cais am y wybodaeth honno. Mae’r Cynllun yn dangos sut mae’r wybodaeth ym mhob achos ar gael, ac a chodir tâl am y wybodaeth honno neu beidio.

**Eithriadau**

Mae’r Awdurdod yn ymrwymedig i ddiwylliant o fod yn agored, ac yn rhagdybio o blaid gwneud y wybodaeth ar gael i’r cyhoedd oni bai bod rhesymau amlwg dros beidio â rhyddhau’r wybodaeth. Ymhlith yr eithriadau hyn mae’r canlynol:

* eithriadau lle mae’r prawf lles y cyhoedd yn gymwys; a
* gwybodaeth sydd wedi’i dosbarthu yn wybodaeth sydd wedi’i heithrio o dan y telerau a bennwyd mewn deddfwriaeth.

Fodd bynnag, byddwn yn cadw gwybodaeth (gan gynnwys unrhyw wybodaeth a restrir yn y Cynllun Cyhoeddi hwn) rhag cael ei chyhoeddi yn ei chyfanrwydd neu yn rhannol lle barnwn y byddai datgelu’r wybodaeth honno yn niweidio neu’n rhagfarnu yn erbyn gorfodi’r gyfraith, achos cyfreithiol neu weinyddu cyfiawnder; ein gweithgaredd gorfodi; neu a all dramgwyddo ar breifatrwydd, hyder personol, masnachol, cytundebol neu fath arall ar hyder unrhyw berson, neu yn tramgwyddo ar eu hawliadau mewn modd arall; neu sy’n freintiedig yn gyfreithiol neu’n broffesiynol; neu oherwydd bod datgelu’r wybodaeth yn cael ei wahardd yn ôl y gyfraith. Yn yr achosion hyn byddwn yn rhoi gwybod i chi ar ba sail yr ydym yn peidio â rhyddhau’r wybodaeth.

Mae’r wybodaeth benodol ganlynol wedi’i heithrio o’r Cynllun Cyhoeddi hwn:

* gwybodaeth sy’n gyfrinachol neu sydd wedi’i heithrio o dan delerau Deddf Llywodraeth Leol 1972;
* gwybodaeth fyddai’n peryglu preifatrwydd unigolyn;
* gwybodaeth a roddir dan warant statudol y byddai cyfrinachedd yn cael ei ddiogelu, lle nad oedd unrhyw reidrwydd cyfreithiol i ddarparu’r wybodaeth a lle na cheisir cytundeb i’r wybodaeth gael ei chyhoeddi;
* gwybodaeth y byddai ei rhyddhau yn niweidiol i ddidwylledd a diffuantrwydd trafodaeth fewnol;
* gwybodaeth neu gofnodion neu ymchwil arall sy’n dal heb eu cwblhau;
* deunydd cyfrinachol sy’n ymwneud â materion cyfreithiol;
* gwybodaeth a/neu ddata a allai beryglu dibenion cadwraeth;
* deunydd sy’n sensitif yn fasnachol neu’n ddiwydiannol;
* tendro cyfrinachol, data contractau ac ariannol; ac
* ymatebion drafft i archwiliad.
* Bydd gwybodaeth a gedwir gan yr Awdurdod sy’n berchen i unigolion a sefydliadau eraill hefyd o bosibl wedi’i heithrio yn dibynnu ar delerau’r hawlfraint sy’n ymwneud â chadw’r wybodaeth.
* Mae gwybodaeth a gedwir sy’n wybodaeth bersonol i unigolion yn dod o dan y Ddeddf Diogelu Data, ac nid yw’n dod o dan y Cynllun Cyhoeddi hwn.

Os dymunwch wneud cwyn bod y wybodaeth yn cael ei chadw’n ôl, cyfeirir chi at yr adran isod ar wneud cwyn.

**Cwynion**

Os nad ydych yn fodlon â’r modd yr ydym wedi ymdrin â’ch cais, neu â’r ffi a godwyd neu â’r rhesymau a roddwyd gennym am wrthod darparu’r wybodaeth, mae hawl gennych i apelio. Mae gwybodaeth am sut i apelio yn cael ei chynnwys gyda phob ymateb i gais o dan Ryddid Gwybodaeth.

**Adborth**

Byddwn yn adolygu’r Cynllun o bryd i’w gilydd, a byddwn yn croesawu eich barn a’ch awgrymiadau ynglŷn â’r modd y gallwn wella’r Cynllun. A fyddech gystal ag ysgrifennu i’r cyfeiriad uchod.

**Hawlfraint**

Cedwir pob hawlfraint yr Awdurdod Parc Cenedlaethol.

**Dosbarthiadau Gwybodaeth**

Mae swyddfa’r Comisiynydd Gwybodaeth wedi clustnodi’r saith dosbarth canlynol o wybodaeth y mae’n rhaid i’r Awdurdod gyhoeddi neu fwriadu cyhoeddi’r wybodaeth fel mater o drefn:

1. Pwy ydym ni a beth yw ein gwaith

2. Faint yw ein gwariant ac ar beth y gwariwn

3. Beth yw ein blaenoriaethau a sut ydym yn perfformio

4. Sut ydym yn gwneud penderfyniadau

5. Ein polisïau a’n gweithdrefnau

6. Rhestri a chofrestri

7. Y gwasanaethau a gynigir gennym.

Mae manylion pellach am y wybodaeth sydd ar gael o fewn pob un dosbarth wedi’u nodi yn nogfen Diffinio ar gyfer Awdurdodau Parciau Cenedlaethol, Awdurdod y Broads a Byrddau Cadwraeth

(<http://www.ico.gov.uk/for_organisations/freedom_of_information/definition_documents.as> px ). Mae’r ddogfen hon yn rhestru’r dosbarthiadau o wybodaeth a gyhoeddir gan yr Awdurdod, ond nid yw’n rhestr gynhwysfawr o’r holl ddogfennau unigol a gwybodaeth arall a gyhoeddir ac sydd ar gael i’r cyhoedd.

**Cael gwybodaeth**

Ein nod yw rhoi gymaint â phosibl o wybodaeth ar gael ar y we ar [**www.pembrokeshirecoast.org.uk**](http://www.pembrokeshirecoast.org.uk), gan gynnwys fersiynau Cymraeg. Lle bo unigolyn angen cymorth i gael mynediad i’r wybodaeth sy’n gynwysedig yn y Cynllun Cyhoeddi hwn, ymrwymwn i ddarparu’r cyfryw gymorth os gellir gwneud hynny o fewn cyfyngiadau adnoddau rhesymol. Gall hyn gynnwys, er enghraifft, darllen neu egluro dogfennau i bobl sydd â nam ar eu golwg. Mae copïau caled o’r holl wybodaeth a restrir fel rhan o’r canllaw hwn ar gael o Swyddfa’r Awdurdod ym Mharc Llanion, Doc Penfro.

**Codi tâl am wybodaeth**

Ni chodir tâl fel arfer am wybodaeth a ddarperir ar-lein, gwybodaeth sy’n cael ei sganio neu e-bostio, neu wybodaeth y cymerir golwg arni yn swyddfa’r Awdurdod.

Efallai y bydd angen adennill y cyfan neu ran o’r gost o rai deunydd sy’n cael ei lungopïo neu gyhoeddiadau argraffedig yn ogystal â chostau postio. Codir tâl safonol yr Awdurdod am lungopïo (sef 20c am gopi du a gwyn, a 50c am gopi lliw ar hyn o bryd fesul ochr A4) er na chodir am gostau sy’n is na £10.

Mae Deddf Rhyddid Gwybodaeth yn caniatáu i Awdurdodau godi tâl am rai mathau o gasglu a pharatoi data - amcangyfrifir y cyfryw gostau adeg gwneud y cais, a rhoddir gwybod i’r ymgeisydd beth fydd yr amcan-bris hwnnw.

**Atodiad**

**Dosbarthiadau o wybodaeth**

**1. Pwy ydym ni a beth yw ein gwaith**

Mae’r dosbarth hwn yn cynnwys gwybodaeth am gyfansoddiad yr Awdurdod yn unol â Deddf yr Amgylchedd 1995, Deddfau Llywodraeth Leol 1972 a 2000 a deddfwriaeth berthnasol arall.

*Enghreifftiau:*

Disgrifiadau o swyddogaethau’r Awdurdod a’r modd y mae’r Awdurdod yn gweithio, a’i drefniadau llywodraethu corfforaethol. Llawlyfr yr Aelodau (sy’n cynnwys y rheolau sefydlog, cynllun dirprwyo, cod ymddygiad a rolau a chyfrifoldebau), aelodau pwyllgorau a’u cylch gwaith, manylion am aelodau cyfredol a chyn aelodau, bywgraffiadau aelodau cyfredol, penodiadau aelodau ar gyrff allanol, dyddiadau a lleoliadau cyfarfodydd pwyllgorau.

*Ble mae’r wybodaeth hon ar gael:*

* Yn swyddfa Awdurdod Parc Cenedlaethol Arfordir Penfro ym Mharc Llanion, Doc Penfro
* Mae disgrifiadau o swyddogaethau’r Awdurdod a’r modd y mae’r Awdurdod yn gweithio, a’i drefniadau llywodraethu corfforaethol, cod ymddygiad, rheolau sefydlog, bywgraffiadau aelodau a dyddiadau a lleoliadau cyfarfodydd pwyllgorau, i gyd ar gael ar wefan yr Awdurdod - www.pembrokeshirecoast.org.uk.

**2. Faint yw ein gwariant ac ar beth y gwariwn**

Mae’r dosbarth hwn yn cynnwys cyllideb a gwybodaeth ariannol yr Awdurdod gan gynnwys mantolenni.

*Enghreifftiau:*

Cyfrifon a archwiliwyd a mantolenni, adroddiadau archwilwyr cyfrifon, lwfansau aelodau, crynodeb o lwfansau a thaliadau.

*Eithriadau:*

Pob gwybodaeth sy’n sensitif yn fasnachol, megis dyfynbrisiau, tendrau a pholisïau yswiriant, gan gynnwys gwybodaeth sy’n ymwneud â dyfynbrisiau a thendrau hyd at yr adeg y rhoddir contract, i sicrhau bod y broses dendro yn deg.

*Ble mae’r wybodaeth hon ar gael:*

* Swyddfa’r Awdurdod ym Mharc Llanion, Doc Penfro 
* Mae cyfrifon a archwiliwyd a mantolenni ar gael ar wefan yr Awdurdod.

**3. Beth yw ein blaenoriaethau a sut ydym yn perfformio**

Mae’r dosbarth hwn yn cynnwys pob un o’r strategaethau a’r polisïau a gymeradwywyd gan yr Awdurdod, yn statudol neu fel arall.

*Enghreifftiau:*

Cynllun Rheoli’r Parc Cenedlaethol, Y Cynllun Gwella, Y Cynllun Lleol, Adroddiad ar Gyflwr y Parc, ac adroddiadau ar berfformiad mewn perthynas â’r amcanion a’r targedau a nodir yn y dogfennau hyn. Hefyd polisïau cyffredinol yr Awdurdod megis Cydraddoldeb ac Amrywiaeth, Rheoli Risg a Chaffael.

*Ble mae’r wybodaeth hon ar gael:*

* Swyddfa’r Awdurdod ym Mharc Llanion, Doc Penfro 
* Mae’r mwyafrif o’r polisïau a’r strategaethau (ac eithrio polisïau personnel) ar gael ar wefan yr Awdurdod.

**4. Sut ydym yn gwneud penderfyniadau**

Mae’r dosbarth hwn yn cynnwys adroddiadau a phenderfyniadau’r Awdurdod ac eithrio gwybodaeth sydd wedi’i heithrio.

*Enghreifftiau:*

Agendâu, adroddiadau a chofnodion yr Awdurdod a’r pwyllgorau.

*Ble mae’r wybodaeth hon ar gael:*

* Mae Agendâu, adroddiadau a chofnodion eleni a’r blynyddoedd blaenorol ar gael ar wefan yr Awdurdod
* Gellir gweld copïau o bob agenda, adroddiad a chofnodion yn dyddio’n ôl i 1996 yn swyddfa’r Awdurdod ym Mharc Llanion, Doc Penfro.

**5. Ein polisïau a’n gweithdrefnau**

Mae’r dosbarth hwn yn cynnwys polisïau’r Awdurdod ar lywodraethu corfforaethol a rheoli risg, Cyllid ac Adnoddau, Technoleg Gwybodaeth a Chyfathrebu, Hyrwyddo Dealltwriaeth, Mynediad a Hamdden, Cynllunio, yr Amgylchedd Naturiol, yr Amgylchedd Hanesyddol a’r Economi a’r Gymuned, a’r modd y mae cyflwyno sylwadau ar y materion hyn.

*Enghreifftiau:*

Polisi Llywodraethu Corfforaethol, cod arferion da mewn Cynllunio, Polisi Gwrth-dwyll a Llygredd, a’r Polisi Amgylchedd.

*Ble mae’r wybodaeth hon ar gael:*

* Swyddfa’r Awdurdod ym Mharc Llanion, Doc Penfro 
* Mae rhai o’r dogfennau hyn hefyd ar gael ar wefan yr Awdurdod.

**6. Rhestri a chofrestri**

Mae’r dosbarth hwn yn cynnwys cofrestri cyhoeddus a chofrestri a gedwir fel cofnodion cyhoeddus.

*Enghreifftiau*: Cofrestr o Fuddiannau Personol yr Aelodau, Cofrestr o Roddion a Lletygarwch a dderbyniwyd gan swyddogion, Cofrestr Asedau.

*Eithriadau*: Mae gwybodaeth ar gael i’r graddau y mae hynny yn cael ei ganiatáu o dan Ddeddf Diogelu Data 1998.

*Ble mae’r wybodaeth hon ar gael*:

* Swyddfa’r Awdurdod ym Mharc Llanion, Doc Penfro 

**7. Y gwasanaethau a gynigir gennym**

Mae’r dosbarth hwn yn cynnwys gwybodaeth a gyhoeddir i hysbysu a diweddaru’r cyhoedd, ac mae’n cynnwys deunydd a chyhoeddiadau a gynhyrchir gan yr Awdurdod ar gyfer ymwelwyr, trigolion lleol ac at ddefnydd addysgol, canllaw cynllunio a deunydd hyrwyddo. Bydd eitemau y codir tâl amdanynt ar gael am y pris gwerthu.

*Enghreifftiau:*

Datganiadau i’r wasg a gyhoeddir gan yr Awdurdod, y papur newyddion Coast to Coast, taflenni ar deithiau cerdded, gwybodaeth i wirfoddolwyr, taflenni a chanllawiau cyffredinol i ymgeiswyr am ganiatâd cynllunio, Canllawiau Dylunio, adroddiadau ymchwil a monitro, ffurflenni grant (er enghraifft, ar gyfer y Gronfa Datblygu Cynaliadwy), datganiadau ar ddynodi ardaloedd Cadwraeth.

*Ble mae’r wybodaeth hon ar gael:*

* Swyddfa’r Awdurdod ym Mharc Llanion, Doc Penfro 
* Mae copïau o Coast to Coast yn cael eu dosbarthu yn helaeth yn y Parc Cenedlaethol a thu hwnt.
* Mae’r mwyafrif o weddill y dogfennau hefyd ar gael ar wefan yr Awdurdod.